ANALIZA MOGUĆNOSTI ZAPOŠLJAVANJA OSOBA SA INVALIDITETOM

Prema Zakonu o profesionalnoj rehabilitaciji i zapošljavanju osoba sa invaliditetom, poslodavac koji ima od 20 do 50 zaposlenih, dužan je da zaposli 1 osobu sa invaliditetom, a poslodavac koji ima više od 50 zaposlenih dužan je da zaposli 5% osoba sa invaliditetom u odnosu na ukupan broj zaposlenih. Ukoliko ne zapošljava osobe sa invaliditetom, dužan je da plati poseban doprinos za nezapošljavanje OSI u visini od 20% prosječne bruto plate u Crnoj Gori za prethodnu godinu, a što u 2017. godini iznosi oko 150,00€ za svaku osobu koju bi morao da zaposli, a nije je zaposlio. Važno je naglasiti da u slučaju da poslodavac zaposli osobu sa teškim invaliditetom tj. osobu sa 80% i više invaliditeta, smatra se kao da je zaposlio 2 osobe sa invaliditetom, što dovodi do umanjenja plaćanja obaveze za 2 OSI, a što iznosi oko 300,00€. Osim toga, poslodavac koji zaposli osobu sa invaliditetom ima pravo na subvenciju zarade u visini od 75% isplaćene bruto plate toj osobi, a koju mu Zavod za zapošljavanje refundira.

Uz pažljivu analizu finansijskih efekata zapošljavanja osobe sa invaliditetom ili plaćanja posebnog doprinosa, svaki poslodavac bi utvrdio da je isplativije zaposliti osobu sa invaliditetom nego plaćati poseban doprinos. Osim toga, zapošljavanjem OSI poslodavac dobija jednog radnika više, a često bude i u dobiti u finansijskom smislu.

Da bismo potvrdili navedeno, u tabeli ispod dajemo pregled finansijskih efekata zapošljavanja OSI:

Za poslodavca koji ima od 20 do 50 zaposlenih

|  |  |  |  |  |  |
| --- | --- | --- | --- | --- | --- |
| Neto plata | Trošak poslodavca u procentu od neto plate | Trošak poslodavca u novčanom iskazu | Iznos posebnog doprinosa za 1 osi | Mjesečni finansijski efekat zapošljavanja 1 osi | Godišnji finansijski efekat zapošljavanja 1 osi |
| 300 | 0.55 | 164.19 | 150.00 | 14.19 | 170.28 |
| 350 | 0.55 | 191.56 | 150.00 | 41.56 | 498.66 |
| 400 | 0.55 | 218.92 | 150.00 | 68.92 | 827.04 |
| 450 | 0.55 | 246.29 | 150.00 | 96.29 | 1155.42 |
| 500 | 0.55 | 273.65 | 150.00 | 123.65 | 1483.80 |
| 550 | 0.55 | 301.02 | 150.00 | 151.02 | 1812.18 |
| 600 | 0.55 | 328.38 | 150.00 | 178.38 | 2140.56 |

Za poslodavca koji ima više od 50 zaposlenih, a koji zaposli osobu sa procentom invaliditeta manjim od 80% važi tabela iznad, dok u slučaju zapošljavanja OSI sa teškim invaliditetom tj. OSI sa više od 80% poslodavcu se umanjuje poseban doprinos za 2 OSI i tom slučaju je finansijski efekat kao u tabeli koja slijedi:

|  |  |  |  |  |  |
| --- | --- | --- | --- | --- | --- |
| Neto plata | Trošak poslodavca u procentu od neto plate | Trošak poslodavca u novčanom iskazu | Iznos posebnog doprinosa za 2 osi | Mjesečni finansijski efekat zapošljavanja 1 osi | Godišnji finansijski efekat zapošljavanja 1 osi |
| 300 | 0.55 | 164.19 | 300.00 | -135.81 | -1629.72 |
| 350 | 0.55 | 191.56 | 300.00 | -108.45 | -1301.34 |
| 400 | 0.55 | 218.92 | 300.00 | -81.08 | -972.96 |
| 450 | 0.55 | 246.29 | 300.00 | -53.72 | -644.58 |
| 500 | 0.55 | 273.65 | 300.00 | -26.35 | -316.20 |
| 550 | 0.55 | 301.02 | 300.00 | 1.01 | 12.18 |
| 600 | 0.55 | 328.38 | 300.00 | 28.38 | 340.56 |

Kao što se može vidjeti, ukoliko bi poslodavci koji imaju od 20 do 50 zaposlenih umjesto plaćanja posebnog doprinosa zaposlili osobu sa invaliditetom imali bi minimalan trošak u zavisnosti od visine neto plate koju bi ta osoba dobijala, dok bi poslodavci koji imaju više od 50 zaposlenih i zaposlili OSI sa više od 80% invaliditeta imali manje finansijskih izdataka osim ukoliko bi toj osobi bila neto plata u iznosu od 550,00 odnosno 600,00 u kom slučaju bi imali beznačajno veći finansijski izdatak.